SU-systemet skader studerendes motivation, mener Konservative, der bakker op om regeringens forslag til SU-besparelser.

Det danske SU-system kan komme til at gennemgå markante forandringer den kommende tid.

Regeringen lægger op til, at en langt større del af de penge, studerende skal kunne modtage, fremover skal være i form af lån i stedet for som stipendier.

Tirsdag eftermiddag var partierne i blå blok til møde i Finansministeriet for at drøfte regeringens udspil. Og her slog Konservatives finansordfører Brian Mikkelsen fast, at han bakker op om udspillet. K-ordføreren gik endda så langt som til at kalde SU’en i sin nuværende form for "bestikkelsespenge".

- Vi går til forhandlinger med den tilgang, at vi gerne vil spare nogle penge på SU’en for at bruge dem til at forbedre uddannelsessystemet generelt, siger han og fortsætter:

- Hvis vi kan bruge pengene på at gøre vores uddannelsessystem bedre, så vi bliver mere konkurrencedygtige og innovative, i stedet for bare at give hinanden bestikkelsespenge, så ville det være bedre.

Bestikkelsespenge? Hvordan det?

- Vi har et system i dag, hvor man giver penge til folk, bare fordi de er indskrevet på en uddannelsesinstitution. Ikke for hvad de gør, men bare fordi de er indskrevet. Vi burde i stedet bruge pengene på at gøre deres uddannelse bedre, i stedet for bare at give dem penge for at læse.

Men hvad har det med bestikkelse at gøre?

- At vi giver folk penge for at læse, i stedet for at give folk penge for at læse en relevant uddannelse og virkelig gøre noget ud af det. Der er noget forkert i, at vi siger til folk, at bare fordi du er indskrevet på en eller anden uddannelse, får du penge for at læse. Det vil sige, at man ikke selv har motivationen for at give den en skalle og selv tage ansvar. Dér synes vi, at det er mere relevant, at vi flytter nogle af pengene fra SU’en over til en mere aktiv investering i at gøre vores universiteter, erhvervsskoler og tekniske skoler bedre, siger Brian Mikkelsen.

Rød blok er imod

Dansk Folkeparti og en samlet rød blok er til kritiske overfor regeringens planer.

Konkret forslår regeringen, at mens studerende i dag kan modtage 5.100 kroner i SU-stipendium om måneden, vil det beløb fremover blive sænket til 4.300 kroner. Til gengæld får de studerende mulighed for at låne flere penge – og lånet vil være rentefrit i hele studietiden. Samtidig vil regeringen hæve det skattefrie beløb, som studerende kan tjene ved siden af SU’en. Regnestykket i regeringens udspil ser således ud:

Tabel fra regeringens 2025-plan Foto: Regeringen.dk

SU-forslaget er en del af regeringens samlede 2025-plan, som er blevet præsenteret forrige uge. Her foreslår regeringen - ud over SU-besparelser - at hæve danskernes pensionsalder. Det vil skaffe ekstra penge til statskassen, som regeringen blandt andet vil bruge på skattelettelser, på investeringer i bedre sundhed og ældrepleje og på at styrke den nationale sikkerhed.